钦定古今图书集成/明伦汇编/官常典/第646卷 > 王涣 任峻 > 韦景骏
## 钦定古今图书集成/明伦汇编/官常典/第646卷 > 王涣 任峻 > 韦景骏

按《唐书循吏传》：“景骏，司农少卿弘机孙中明经，神龙
中，历肥乡令。县北濒漳，连年泛溢，人苦之。旧防迫漕
渠，虽峭岸，随即坏决。景骏相地势，益南千步，因高筑
鄣，水至堤趾辄去。其北燥为腴田，又维艚以梁其上，
而废长桥。功少费约，后遂为法。方河北饥，身巡闾里，
劝人通有无，教导抚循，县民独免流散。及去，人立石”
著其功。后为贵乡令，有母子相讼者，景骏曰：“令少不
天常自痛尔。幸有亲而忘孝邪？教之不孚，令之罪也。”
因呜咽流涕，付授《孝经》，使习大义。于是母子感悟，请
自新，遂为孝子。当时治有名者，景骏与清漳令冯元
淑、临洺令杨茂谦三人。景骏后数年为赵州长史，道
出肥乡，民喜，争奉酒迎犒。有小儿亦在中，景骏曰：“方
儿曹未生，而吾去邑，非有旧恩，何故来？”对曰：“耆老为
我言，学庐、馆舍、桥鄣皆公所治，意公为古人，今幸亲
见，所以来。”景骏为留终日。后迁房州刺史。